Na temelju Zakona o socijalnoj skrbi („Narodne novine“, br. 157/13, 152/14, 99/15, 52/16, 16/17, 130/17, 98/19, 64/20 i 138/20) i članka 40. Statuta Grada Makarske („Glasnik Grada Makarske“, br. 3/21), Gradsko vijeće Grada Makarske, na \_. sjednici, održanoj \_\_\_\_\_ 2021. godine, donosi

**VII. izmjene i dopune Odluke o socijalnoj skrbi Grada Makarske**

**Članak 1.**

U Odluci o socijalnoj skrbi Grada Makarske („Glasnik Grada Makarske“, br. 10/16, 8/18, 9/18, 20/18, 20/19, 13/20, 17/20 i 14/21) članak 5. mijenja se i glasi:

„Ovisno o vrsti socijalne pomoći, podnositelj zahtjeva može ostvariti pravo na:

* Sufinanciranje troškova stanovanja
* Pomoć za prehranu
* Doživotnu skrb
* Financiranje obroka organiziranog u osnovnim školama
* Sufinanciranje kupnje školskih knjiga
* Sufinanciranje kupnje školskog pribora
* Sufinanciranje troškova učeničkih putovanja
* Sufinanciranje kupnje opreme za osobe s invaliditetom
* Naknadu za troškove prijevoza redovitom studentu
* Naknadu troškova prijevoza roditelju/staratelju učenika srednje škole
* Naknada za troškove prijevoza do Kliničkog bolničkog centra Split - Podružnica Zagvozd i natrag
* Novčanu potporu roditelju/staratelju djeteta vrtićke dobi
* Pomoć za podmirenje pogrebnih troškova
* Poklon-bonove za Uskrs i Božić.

**Članak 2.**

U Odluci o socijalnoj skrbi Grada Makarske („Glasnik Grada Makarske“, br. 10/16, 8/18, 9/18, 20/18, 20/19, 13/20, 17/20 i 14/21) dodaje se članak 8.a koji glasi:

„Korisnik prava na socijalnu pomoć Grada Makarske koji se za vrijeme ostvarivanja prava zaposli, koristit će prava prema zadnjem Rješenju o socijalnoj pomoći Grada Makarske, najduže godinu dana, računajući od dana zaposlenja.“.

**Članak 2.**

U Odluci o socijalnoj skrbi Grada Makarske članak 21. mijenja se i glasi:

„Pravo na financiranje obroka organiziranog u osnovnim školama u gradu Makarskoj može ostvariti roditelj/skrbnik učenika po uvjetima i kriterijima koje će pravilnikom propisati gradonačelnik.“.

**Članak 3.**

U Odluci o socijalnoj skrbi Grada Makarske članak 24.a točka 3. mijenja se i glasi:

„za putovanje na relaciji između Makarske i mjesta studiranja u jednom ili oba smjera, a koristi uslugu autobusnog prijevoza.“.

**Članak 4.**

U Odluci o socijalnoj skrbi Grada Makarske iza članka 24.c dodaju se članci 24.d, 24.e i 24.f:

„Članak 24.d

**Pravo na naknadu troškova prijevoza roditelju/staratelju učenika srednje škole** s područja grada Makarske, može ostvariti podnositelj zahtjeva roditelj/staratelj učenika srednje škole ako:

1. roditelj/staratelj i učenik ispunjavaju uvjet iz članka 3. ove Odluke,
2. se učenik školuje izvan Makarske, a na području Republike Hrvatske,
3. je učenik smješten u učeničkom domu ili privatnom smještaju u mjestu školovanja.

Članak 24.e

Pravo iz članka 24.d može ostvariti roditelj/staratelj učenika najviše deset (10) puta u tijeku jedne (1) školske godine za putovanje na relaciji između Makarske i mjesta školovanja u jednom ili oba smjera, a koristi uslugu autobusnog prijevoza.

Članak 24.f

Rok za podnošenje zahtjeva za ostvarivanje prava iz članka 24.d ove Odluke je šest mjeseci računajući od dana kupnje autobusne karte.“.

**Članak 5.**

U Odluci o socijalnoj skrbi Grada Makarskečlanak 36. mijenja se i glasi:

„Socijalno vijeće Grada Makarske ocjenjuje osnovanost zahtjeva i predlaže čelniku Upravnog odjela za društvene djelatnosti Grada Makarske vrstu i visinu pomoći, osim za novčani poklon Grada Makarske roditelju novorođenog djeteta, te financiranje ili sufinanciranje cijene programa dječjeg vrtića, o čemu neposredno odlučuje Upravni odjel za društvene djelatnosti Grada Makarske i podnosi izvješće Socijalnom vijeću Grada Makarske.“.

**Članak 6.**

Ova Odluka stupa na snagu osmog dana od dana objave u Glasniku Grada Makarske.

Predsjednica Gradskog vijeća

Gordana Muhtić, dipl.iur.

KLASA: 023-01/16-10/2

URBROJ: 2147/01-06/2-21-20

Makarska, \_\_\_\_\_\_\_\_ 2021.

OBRAZLOŽENJE

Odluka o socijalnoj skrbi Grada Makarske donesena je 16. srpnja 2016. godine te je tijekom godina bilo više izmjena i dopuna. Ovim izmjenama i dopunama se predlažu izmjene odredbi o uvjetu prihoda, pravu na jednokratnu naknadu, pravu na financiranje besplatnog obroka organiziranog u osnovnim školama i pravu na naknadu troškova prijevoza redovitom studentu.

Članak 1. i članak 6. odnose se na dodavanje prava i usklađivanje izraza sukladno novim pravima – dodavanje prava na naknadu troškova prijevoza roditelju/staratelju učenika, odnosno izmjena iz Prava na financiranje besplatne marende u financiranje obroka organiziranog u osnovnim školama. Potonje pravo briše se iz članka 36., jer će se regulirati pravilnikom gradonačelnika.

Članak 2..

Grad Makarska će korisniku prava iz Odluke omogućiti nastavak korištenja istih i po zaposlenju i u slučaju ostvarivanja dodatnih izvora prihoda, a najduže godinu dana. Navedeno se smatra kao dodatan poticaj socijalno ugroženim sugrađanima uključivanju u zajednicu, posebice onima koji su zadovoljavanje osnovnih životnih potreba dijelom, ili čak i u cijelosti, financirali socijalnom pomoći Grada Makarske. Procjenu istoga, temeljem ove Odluke vršit će Upravni odjel za društvene djelatnosti.

Članak 3.

Kako bi se pojednostavio način ostvarivanja prava i što više potrebitih uključio u isto Pravo na financiranje besplatnog obroka organiziranog u osnovnim školama u gradu Makarskoj (učenička marenda) do sada sadržana u odredbi članka 21. Odluke o socijalnoj skrbi Grada Makarske, koje izmjene i dopune donosi gradsko vijeće, regulirat će se pravilnikom koji donosi gradonačelnik.

Članak 4.

Nakon uvida u dosadašnje stanje ostvarivanja prava prijevoza redovitih studenata s područja grada Makarske, Upravni odjel za društvene djelatnosti Grada Makarske je zaprimio velik broj zahtjeva od studenata za promjenom Odluke o socijalnoj skrbi po pitanju pravdanja troškova prijevoza. Naime, zbog COVID – 19 mjera ograničen je broj linija kojima studenti putuju prema mjestu studiranja. Isto tako, zbog ne mogućnosti kupnje povratne karte kod pojedinih autoprijevoznika (studenti sami biraju autoprijevoznika) potrebno je bilo izmijeniti i Odluku u dijelu gdje im se sada omogućuje kupnja karte i iz mjesta studiranja.

Članak 5.

Zbog mnogobrojnih upita roditelja čija su djeca na školovanju izvan grada Makarske koji su smješteni u đačkim domovima i privatnom smještaju, a ne ostvaruju pravo na putne troškove sukladno Uredbi Vlade Republike Hrvatske, bilo je potrebno dodati još jedan članak koji se odnosi na naknadu troškova prijevoza roditelja/staratelja kao bi se i tim učenicima omogućio dolazak kući a roditeljima olakšali troškovi prijevoza djece.

U vezi gore navedenog predlažemo Gradskom vijeću Grada Makarske donošenje Odluke o VII. izmjenama i dopunama Odluke o socijalnoj skrbi Grada Makarske.

Gradonačelnik

dr. sc. Zoran Paunović,v.r.